b'\n_START_ARTICLE_\nSuperheroj\n_START_PARAGRAPH_\nSuperheroj ali superjunak je stereotipen izmi\xc5\xa1ljen lik v pripovednih delih, ki poseduje nadnaravne mo\xc4\x8di in jih uporablja za pomo\xc4\x8d ljudem v boju proti zlu. Tak\xc5\xa1en lik se tekom zgodbe po navadi spopada s skupino prav tako stereotipnih zlobne\xc5\xbeev na \xc4\x8delu z njegovim smrtnim sovra\xc5\xbenikom, ki je glavni antagonist zgodbe. Poleg nadnaravne mo\xc4\x8di je mo\xc5\xbeno superheroja spoznati po kostumu, ki pogosto prikriva njegovo pravo identiteto._NEWLINE_Fikcija s superheroji v glavni vlogi je omejena skoraj izklju\xc4\x8dno na ameri\xc5\xa1ko kulturo. Prvi zametki so se pri\xc4\x8deli pojavljati v za\xc4\x8detku 20. stoletja v stripih (sama beseda\xc2\xa0\xc2\xbbsuperheroj\xc2\xab\xc2\xa0je bila prvi\xc4\x8d uporabljena leta 1917), pravi zagon pa je dobila s pojavom Supermana v stripovski seriji Action Comics konec 1930. let. Superheroji so kmalu postali izjemno priljubljeni v ZDA; v 1940. letih se je okrog njih razvila cela zvrst fikcije in pojavljati so se pri\xc4\x8deli tudi v drugih medijih - knjigah za otroke, radijskih in televizijskih serijah ter nekoliko kasneje v filmih._NEWLINE_V 1950. letih je arhetip superheroja po\xc4\x8dasi razvodenel in izgubil privla\xc4\x8dnost zaradi ogromnega \xc5\xa1tevila zgodb z zelo podobno zgradbo, ko je kazalo, da tu ne more nastati ni\xc4\x8d ve\xc4\x8d izvirnega. Zvrst je ponovno o\xc5\xbeivela s serijo Fantasti\xc4\x8dni \xc5\xa1tirje zalo\xc5\xbebe Marvel Comics, ki je uvedla bolj realisti\xc4\x8dne in s tem zanimivej\xc5\xa1e superheroje. V primerjavi z zgodnjimi superheroji so kasnej\xc5\xa1i pridobili ve\xc4\x8d \xc4\x8dlove\xc5\xa1kih lastnosti: postali so zmotljivi, izkazovali so \xc4\x8dustva, nekatere pa je njihova mo\xc4\x8d celo pokvarila in so se spremenili v superzlobne\xc5\xbee.'